თორსტეინ ვებლენი

თორსტეინ ბუნდ ვებლენი (ინგლ. Thorstein Bunde Veblen; დ. 30 კვირკვე, 1857, კეიტო, ვისკონსინი, ააშ — ღ. 3 მარაშინათუთა, 1929, მენლო-პარკი, კალიფორნია, ააშ) — ამერიკალი ეკონომისტი დო სოციოლოგი, კაპიტალიზმიშ გიშარჩქინელი კრიტიკოსი.

თიში არძაშე უმოსო შანულამი ნახანდი რე "უსაქმური კლასიშ თეორია" (1899). ვებლენიქ მიშეღჷ ტერმინეფი: არგამა მოხვარება დო არგამა უსაქმურობა. ეკონომიკაშ ისტორიკოსეფს ვებლენი მიოჩქუნა ინსტიტუციონალური სკოლაშ დუმარსხუაფალო.

მუჭოთ ამერიკაშ პროგრესული ერაშ სათოლჸუჯო ინტელექტუალი, ვერლენი აკრიტიკენდჷ წარმებას, ნამუშ ღანკი ფინანსური მოგება რდჷ.

თორსტეინ ვებლენიქ დებადჷ ვისკონსინიშ ნოღა კეიტოს, ნორვეგიალი მიგრანტეფიშ ფანიას. გურაფულენდჷ ეკონომიკას დო ფილოსოფიას კარლტონიშ კოლეჯის, ნამუთ გათუ 1880 წანას. უკულ გურაფა გაგინძორჷ ჯონს ჰოპკინსიშ უნივერსიტეტის, სოდეთ თიში ლექტორი ჩარლზ სანდერს პირსი რდჷ. ოდოქტორე დისერტაცია თხილუ იელიშ უნივერსიტეტის უილიამ გრემ სამნერიშ ხემანჯღვერობათ. ვებლენი ართი პერიოდის გურაფულენდჷ კორნელიშ უნივერსიტეტის ხოლო.

ვებლენიქ, 1919 წანას, ჩარლზ ოსტინ ბირდი, ჯეიმს ჰარვეი რობინსონი დო ჯონ დიუიწკჷმა ართო დარსხუ სოციალური რკვიებეფიშ ახალი სკოლა (ასეიან ახალი სკოლა).

რესურსეფი ინტერნეტის
 თორსტეინ ვებლენი ენციკლოპედია ბრიტანიკას
 ვებლენიშ ნაჭარეფი Standard Ebooks-ის


კატეგორია:ამერიკალეფი
კატეგორია:ამერიკალი ეკონომისტეფი
კატეგორია:ამერიკალი სოციოლოგეფი